LIETUVOS RESPUBLIKOS ŽEMĖS ŪKIO MINISTRAS

ĮSAKYMAS

DĖL ŽEMĖS ŪKIO MINISTRO 2003 M. birželio 4 D. ĮSAKYMO NR. 3D-225 „DĖL pašarų privalomųjų saugos reikalavimų kontrolės įgyvendinimo taisyklių patvirtinimo“ PAKEITIMO

2018 m. gegužės 3 d. Nr. 3D-280

Vilnius

Pakeičiu Lietuvos Respublikos žemės ūkio ministro 2003 m. birželio 4 d. įsakymą Nr. 3D-225 „Dėl Pašarų privalomųjų saugos reikalavimų kontrolės įgyvendinimo taisyklių patvirtinimo“ ir išdėstau jį nauja redakcija:

„LIETUVOS RESPUBLIKOS ŽEMĖS ŪKIO MINISTRAS

ĮSAKYMAS

DĖL PAŠARŲ PRIVALOMŲJŲ SAUGOS REIKALAVIMŲ KONTROLĖS ĮGYVENDINIMO TAISYKLIŲ PATVIRTINIMO

Siekdamas, kad būtų įgyvendinta 2002 m. gegužės 7 d. Europos Parlamento ir Tarybos direktyva 2002/32/EB dėl nepageidaujamų medžiagų gyvūnų pašaruose (OL 2004 m. specialusis leidimas, 3 skyrius, 36 tomas, p. 3), su paskutiniais pakeitimais, padarytais 2017 m. gruodžio 4 d. Komisijos reglamentu (ES) 2017/2229 (OL 2017 L 319, p. 6),

t v i r t i n u Pašarų privalomųjų saugos reikalavimų kontrolės įgyvendinimo taisykles (pridedama).“

Žemės ūkio ministras	Bronius Markauskas

PATVIRTINTA

Lietuvos Respublikos žemės ūkio ministro

2003 m. birželio 4 d. įsakymu Nr. 3D-225

(Lietuvos Respublikos žemės ūkio ministro

2018 m. gegužės 3 d. įsakymo Nr. 3D-280

redakcija)

PAŠARŲ PRIVALOMŲJŲ SAUGOS REIKALAVIMŲ kontrolės įgyvendinimo taisyklės

I SKYRIUS

BENDROSIOS NUOSTATOS

1. Pašarų privalomųjų saugos reikalavimų kontrolės įgyvendinimo taisyklės (toliau – taisyklės) parengtos įgyvendinant 2002 m. gegužės 7 d. Europos Parlamento ir Tarybos direktyvą 2002/32/EB dėl nepageidaujamų medžiagų gyvūnų pašaruose (OL 2004 m. specialusis leidimas, 3 skyrius, 36 tomas, p. 3), su paskutiniais pakeitimais, padarytais 2017 m. gruodžio 4 d. Komisijos reglamentu (ES) 2017/2229 (OL 2017 L 319, p. 6) ir atsižvelgiant į 2006 m. rugpjūčio 17 d. Komisijos rekomendaciją 2006/576/EB dėl deoksinivalenolio, zearalenono ir ochratoksino A, T-2 HT-2 ir fumonizinų gyvūnų pašarams skirtuose produktuose (OL 2006 L 229, p. 7) bei 2013 m. kovo 27 d. Komisijos rekomendaciją 2013/165/ES dėl toksinų T-2 ir HT-2 grūduose ir grūdų produktuose (OL 2013 L 91, p. 12).

2. Taisyklės nustato pašarų privalomųjų saugos reikalavimų kontrolės įgyvendinimo tvarką.

3. Didžiausios leidžiamosios nepageidaujamų medžiagų koncentracijos ribos nustatytos direktyvos 2002/32/EB I priede. Reagavimo į nepageidaujamas medžiagas pašaruose ribos nustatytos direktyvos 2002/32/EB II priede.

4. Šių taisyklių nuostatos taikomos kartu su:

4.1. Pašarų, skirtų specialiosioms gyvūnų mitybos reikmėms, ženklinimo taisyklėmis, patvirtintomis Lietuvos Respublikos žemės ūkio ministro 2004 m. lapkričio 3 d. įsakymu Nr. 3D-596 „Dėl Pašarų, skirtų specialiosioms gyvūnų mitybos reikmėms, ženklinimo taisyklių patvirtinimo“;

4.2. 2009 m. liepos 13 d. Europos Parlamento ir Tarybos reglamentu (EB) Nr. 767/2009 dėl pašarų tiekimo rinkai ir naudojimo, iš dalies keičiančiu Reglamentą (EB) Nr. 1831/2003 ir panaikinančiu Direktyvas 79/373/EEB, 80/511/EEB, 82/471/EEB, 83/228/EB, 93/74/EEB, 93/113/EB, 96/25/EB bei Sprendimą 2004/217/EB (OL 2009 L 229, p. 1), su paskutiniais pakeitimais, padarytais 2017 m. gruodžio 11 d. Komisijos reglamentu (ES) 2017/2279 (OL 2017 L 328 p. 3);

4.3. 2003 m. rugsėjo 22 d. Europos Parlamento ir Tarybos reglamento (EB) Nr. 1831/2003 dėl priedų, skirtų naudoti gyvūnų mityboje (OL, 2004 m. specialusis leidimas, 3 skyrius, 40 tomas, p. 238), su paskutiniais pakeitimais, padarytais 2015 m. gruodžio 9 d. Komisijos reglamentu (ES) 2015/2294 (OL 2015 L 324 p. 3);

4.4. 2005 m. vasario 21 d. Europos Parlamento ir Tarybos reglamento (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų (OL 2005 L 70, p. 1), su paskutiniais pakeitimais, padarytais 2018 sausio 16 d. Komisijos reglamentu (ES) 2018/78 (OL 2018 L 14 p. 6);

4.5. 2001 m. gegužės 22 d. Europos Parlamento ir Tarybos reglamentu (EB) Nr. 999/2001, nustatančiu tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles (OL 2004 m. specialusis leidimas, 3 skyrius, 32 tomas, p. 289), su paskutiniais pakeitimais, padarytais 2018 m. vasario 15 d. Komisijos reglamentu (ES) 2018/221 (OL 2018 L 43, p. 6);

4.6. Valstybinės veterinarinės pašarų kontrolės taisyklėmis, patvirtintomis Lietuvos Respublikos žemės ūkio ministro 2012 m. vasario 1 d. įsakymu Nr. 3D-67 „Dėl Valstybinės veterinarinės pašarų kontrolės taisyklių patvirtinimo“;

4.7. Lietuvos higienos norma HN-24:2017 „Geriamojo vandens saugos ir kokybės reikalavimai“, patvirtinta Lietuvos Respublikos sveikatos apsaugos ministro 2003 m. liepos 23 d. įsakymu Nr. V-455 „Dėl Lietuvos higienos normos HN 24:2017 „Geriamojo vandens saugos ir kokybės reikalavimai“ patvirtinimo“;

4.8. kitais teisės aktais, nustatančiais veterinarijos priemones, susijusias su žmonių ir gyvūnų sveikatos apsauga.

5. Taisyklėse vartojamos sąvokos:

5.1. Didžiausioji leidžiamoji nepageidaujamų medžiagų pašaruose koncentracijos riba (toliau – koncentracijos riba) – direktyvos 2002/32/EB I priede nurodytas didžiausias leidžiamas nepageidaujamos medžiagos pašaruose kiekis, kurį nustačius būtina imtis taršos šaltinių mažinimo ir šalinimo veiksmų.

5.2. Dioksinai – polichlorintųjų dibenzo-para-dioksinų (PCDD) ir polichlorintųjų dibenzofuranų (PCDF) visuma, išreiškiama Pasaulio sveikatos organizacijos (PSO) toksiškumo ekvivalentais.

5.3. Dioksinų tipo bifenilai – polichlorintųjų bifenilų (PCB), pasižyminčių dioksinams būdingu toksiniu poveikiu, visuma, išreiškiama Pasaulio sveikatos organizacijos (PSO) toksiškumo ekvivalentais.

5.4. Nepageidaujamos medžiagos pašaruose (toliau – nepageidaujamos medžiagos) – medžiagos, produktai ar augalinės priemaišos, išskyrus patogeninius organizmus, esantys pašaruose ir (ar) ant jų, keliantys pavojų gyvūnų, žmonių sveikatai ar aplinkai, galintys daryti neigiamą poveikį gyvūniniams produktams.

5.5. Nepageidaujamos medžiagos pašaruose aptikimo riba (toliau – aptikimo riba) – mažiausia nepageidaujamos medžiagos pašaruose koncentracija, kuri gali būti įvertinta kiekybiškai.

5.6. Nepageidaujamų medžiagų pašaruose koncentracijos viršutinė riba (toliau – viršutinė riba) – nepageidaujamų medžiagų – dioksinų, furanų ir dioksinų tipo bifenilų – pašaruose kiekis, apskaičiuojamas remiantis prielaida, kad visų skirtingų, tačiau chemiškai giminingų medžiagų mažesnės už aptikimo ribą vertės lygios aptikimo ribai.

5.7. Pašarų kontrolės institucijos (toliau – kontrolės institucija) – Valstybinė maisto ir veterinarijos tarnyba (toliau – VMVT), kontroliuojanti nepageidaujamų medžiagų kiekį pašaruose, ir Valstybinė augalininkystės tarnyba prie Žemės ūkio ministerijos, kontroliuojanti dalį pirminės pašarų gamybos – augalų apsaugos produktų tvarkingą saugojimą, naudojimą ir apskaitą.

5.8. Reagavimo į nepageidaujamas medžiagas pašaruose riba (toliau – reagavimo riba) – dioksinų, furanų ir dioksinų tipo bifenilų koncentracijos viršutinė riba, kurią viršijus pašarų kontrolės institucijai rekomenduojama imtis veiksmų, būtinų taršos šaltiniui nustatyti ir taršai sumažinti ar pašalinti.

5.9. Kitos taisyklėse vartojamos sąvokos apibrėžtos Lietuvos Respublikos pašarų įstatyme ir kituose teisės aktuose.

6. Pašarų ūkio subjektai privalo tvarkyti pašarų apskaitą.

7. Pašarai, kuriuose nepageidaujamų medžiagų koncentracija viršija didžiausiąją leidžiamąją ribą, nustatytą direktyvos 2002/32/EB I priede ir taisyklių priede, negali būti tiekiami rinkai ir naudojami. Taip pat negali būti maišomi nei su kitokiais, nei su tos pačios rūšies pašarais, siekiant sumažinti nepageidaujamų medžiagų koncentraciją.

II SKYRIUS

REIKALAVIMAI PAŠARAMS

8. Gyvūnams šerti leidžiama naudoti tik kokybiškus ir teisės aktų nustatytus saugos reikalavimus atitinkančius pašarus.

9. Pašarams, kuriuose didžiausia leidžiamoji nepageidaujamų medžiagų koncentracija neviršija direktyvos 2002/32/EB I priede nurodytų ribų ir atitinkantiems taisyklių 4 punkte nurodytų teisės aktų nuostatas, gali būti taikomi apribojimai dėl nepageidaujamų medžiagų, nustatyti taisyklių 10 ir 11 punktuose ir 2004 m. balandžio 29 d. Europos Parlamento ir Tarybos reglamento (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (OL 2004 m. specialusis leidimas, 3 skyrius, 45 tomas, p. 200), su paskutiniais pakeitimais, padarytais 2018 m. vasario 15 d. Komisijos reglamentu (ES) 2018/222 (OL 2018 L 43, p. 8), 54 straipsnio 2 dalyje tais atvejais, kai remiantis nauja informacija atsiranda rimtas pagrindas teigti, kad direktyvos 2002/32/EB I priede nustatytas didžiausias leistinas kiekis arba jame nenurodyta nepageidaujama medžiaga kelia pavojų gyvūnų arba žmonių sveikatai ar aplinkai.

10. Nustačius, kad saugos reikalavimus atitinkantys pašarai kelia grėsmę gyvūnų sveikatai ir aplinkai, Lietuvos Respublikos žemės ūkio ministerija (toliau – ministerija), VMVT ir pašarų kokybės, gyvūnų mitybos mokslo specialistų teikimu, laikinai gali nustatyti mažesnę koncentracijos ribą. Apie sprendimą laikinai nustatyti mažesnę koncentracijos ribą ministerija nedelsdama praneša kitoms valstybėms narėms ir Europos Komisijai (toliau – Komisija) bei pateikia savo sprendimo motyvus.

11. Tuo atveju, kai konkretaus produkto koncentracijos riba nenustatyta, ministerija laikinai ją nustato arba VMVT uždraudžia naudoti pašarus, kuriuose yra nepageidaujamų medžiagų. Apie šiuos sprendimus ministerija nedelsdama informuoja Komisiją ir kitų valstybių narių kompetentingas institucijas bei pateikia savo sprendimų motyvus.

12. Nesant konkrečių reikalavimų pašarų papildams, koncentracijos riba, atsižvelgiant į papildų naudojimo instrukcijas, negali viršyti direktyvos 2002/32/EB I priede visaverčiams pašarams nustatytų koncentracijos ribų.

13. Aptikus padidintus dioksinų, furanų ir dioksinų tipo bifenilų kiekius, nustatomos reagavimo ribos.

14. Kai viršijamos reagavimo ribos ar nustatomi didesni nei foniniai jų lygiai, VMVT, siekdama pašalinti dioksinų, furanų ir dioksinų tipo bifenilų šaltinius ir sumažinti jų kiekį, bendradarbiaudama su pašarų ūkio subjektais, atlieka tyrimus šių nepageidaujamų medžiagų šaltiniams nustatyti.

15. Atlikusi taisyklių 14 punkte nurodytus tyrimus, VMVT išvadas apie nustatytus nepageidaujamų medžiagų šaltinius bei panaudotas priemones jų kiekiui sumažinti ar pašalinti nurodo kasmetinėje pašarų kontrolės ataskaitoje, pateikiamoje ministerijai ir Komisijai, išskyrus neatidėliotinos svarbos kitoms valstybėms narėms atvejus, apie kuriuos VMVT nedelsdama informuoja Komisiją per Skubiųjų pranešimų apie nesaugų maistą ir pašarus sistemą (RASFF).

16. Mikotoksinų deoksinivalenolio, zearalenono, ochratoksino A, T-2 ir HT-2 fumonizinų koncentracija pašaruose turi neviršyti taisyklių priede nurodytų ribų.

III SKYRIUS

PAŠARŲ IMPORTO IR eKSPORTO REIKALAVIMAI

17. Nesugedę pašarai iš trečiųjų šalių gali būti tiekiami rinkai ir (ar) naudojami tuo atveju, jei jie atitinka taisyklių 4 punkte nurodytų teisės aktų reikalavimus, neviršija koncentracijos ribų ir tinkamai naudojami nekelia grėsmės žmonių ir gyvūnų sveikatai bei aplinkai, taip pat neturi neigiamos įtakos gyvūninei produkcijai.

18. Lietuvos Respublikos ūkio subjektai gali eksportuoti tik tuos pašarus, kurie atitinka direktyvos 2002/32/EB I priedo ir taisyklių 4 punkte nurodytuose teisės aktuose nustatytus reikalavimus ir neviršyti koncentracijos ribos, išskyrus atvejus, kai importuojančios šalies kompetentingos institucijos raštu:

18.1. aiškiai sutinka su kitokiais pašarų saugos reikalavimais ir koncentracijos ribos lygiais;

18.2. nurodo importuojančios šalies teisės aktuose nustatytus kitus saugos reikalavimus.

19. VMVT turi teisę grąžinti eksportuojančiai šaliai pašaro siuntas, neatitinkančias taisyklių 4 punkte nurodytų teisės aktų reikalavimų, ir kuriose nepageidaujamų medžiagų kiekis viršija koncentracijos ribą.

IV SKYRIUS

PAŠARŲ KONTROLĖ

20. Kontrolės institucijos turi užtikrinti taisyklėse nustatytų reikalavimų pašarams įgyvendinimą.

21. Priemonės, naudojamos nepageidaujamų medžiagų kenksmingumui šalinti, turi atitikti Lietuvos Respublikos ir ES teisės aktų reikalavimus, o nukenksmintame pašare nepageidaujamųjų medžiagų kiekis neturi viršyti koncentracijos ribos.

22. VMVT pareigūnai ima pašaro ėminius ir juos pateikia akredituotai ar paskirtai laboratorijai vadovaudamiesi VMVT direktoriaus patvirtinto Valstybinės veterinarinės pašarų stebėsenos ir kontrolės plano, kuris kasmet sudaromas vadovaujantis Valstybinės veterinarinės pašarų kontrolės taisyklių, patvirtintų Lietuvos Respublikos žemės ūkio ministro 2012 m. vasario 1 d. įsakymu Nr. 3D-67 „Dėl Valstybinės veterinarinės pašarų kontrolės taisyklių patvirtinimo“, 35 punktu, nuostatomis.

23. Esant įtarimui, kad dėl saugos reikalavimų neatitikimo pašaro siunta kelia pavojų gyvūnų ir žmonių sveikatai bei aplinkai, pašarų ūkio subjektai turi nedelsdami imtis priemonių sustabdyti tokių pašarų tiekimą rinkai, apie tai pranešdami pagal kompetenciją VMVT ar jos įgaliotam pareigūnui. VMVT turi imtis priemonių, nurodytų Produktų tiekimo rinkai ribojimo priemonių taikymo apraše, patvirtintame Valstybinės maisto ir veterinarijos tarnybos direktoriaus 2013 m. liepos 19 d. įsakymu Nr. B1-487 „Dėl Produktų tiekimo rinkai ribojimo priemonių taikymo tvarkos aprašo patvirtinimo“ ir Reglamento (EB) Nr. 882/2004 54 str.

24. VMVT turi imtis visų reikiamų 23 punkte nurodytų priemonių, užtikrinančių, kad pašaras, keliantis pavojų žmonių ir gyvūnų sveikatai bei aplinkai, nebūtų naudojamas gyvūnams šerti ir kad pašarų, įskaitant galimą jų sunaikinimą, tarša neturės žalingo poveikio žmonių arba gyvūnų sveikatai bei aplinkai.

V SKYRIUS

BAIGIAMOSIOS NUOSTATOS

25. Už taisyklių nuostatų pažeidimus asmenys atsako Lietuvos Respublikos teisės aktų nustatyta tvarka.

_________________

Pašarų privalomųjų saugos reikalavimų kontrolės įgyvendinimo taisyklių 2018 m. gegužės 3 d. Nr. 3D-280

priedas

MIKOTOKSINŲ PAŠARUOSE RIBA

Mikotoksinai	Pašarai	Didžiausias kiekis, mg/kg (ppm), 12 proc. drėgnio pašaruose
Ochratoksinas A	Pašarinės žaliavos1):

- grūdai ir grūdų produktai 2).	0,25

Kombinuotasis pašaras:

- kiaulėms;	0,05

- naminiams paukščiams; - katėms ir šunims.	0,1 0,01
Deoksinivalenolis	Pašarinės žaliavos 1):

- grūdai ir grūdų produktai 2), išskyrus šalutinius kukurūzų produktus;	8

- šalutiniai kukurūzų produktai.	12

Kombinuotasis pašaras, išskyrus:	5

- kombinuotąjį pašarą kiaulėms;	0,9

- kombinuotąjį pašarą veršeliams (< 4 mėnesių), ėriukams, ožiukams ir šunims.	2
Zearalenonas	Pašarinės žaliavos 1):

- grūdai ir grūdų produktai 2), išskyrus šalutinius kukurūzų produktus;	2

- šalutiniai kukurūzų produktai.	3

Kombinuotasis pašaras:

- paršeliams ir kiaulaitėms (jaunoms paršavedėms), šuniukams, kačiukams, veisti skirtiems šunims ir katėms; - suaugusiems ne veisti skirtiems šunims ir katėms;	0,1 0,2

- paršavedėms ir penimoms kiaulėms;	0,25

- veršeliams, pieninėms karvėms, avims (įskaitant ėriukus) ir ožkoms (įskaitant ožiukus).	0,5
Fumonizinas B1+B2	Pašarinės žaliavos 1):

- kukurūzai ir kukurūzų produktai 3).	60

Kombinuotasis pašaras:

- kiaulėms, arklinių šeimos gyvūnams (Equidae), triušiams ir gyvūnams augintiniams;	5

- žuvims;	10

- naminiams paukščiams, veršeliams (< 4 mėnesių), ėriukams ir ožiukams;	20

- suaugusiems atrajotojams (> 4 mėnesių) ir audinėms.	50
T-2 ir HT-2	Pašarinės žaliavos

- avižų lukštai 4)	2

- kiti grūdų produktai 4)	0,5

Kombinuotasis pašaras, išskyrus kačių ėdalą 4) Kombinuotasis pašaras katėms	0,25 0,05

1) Ypatingą dėmesį reikia atkreipti į tiesiogiai gyvūnams šeriamus grūdus ir jų produktus, kad naudojant juos kasdieniniame racione gyvūnas nepatirtų didesnės mikotoksinų koncentracijos poveikio, palyginti su atitinkamu koncentracijos poveikiu, kai kasdieniniame racione naudojami visaverčiai pašarai.

2) Terminas „grūdai ir grūdų produktai“ apima ne tik pašarinių žaliavų sąraše, pateiktame 2013 m. sausio 16 d. Komisijos reglamento (ES) Nr. 68/2013 dėl pašarinių žaliavų katalogo (OL 2013 L 29, p. 1) priedo C dalies 1 skyriuje „Javų grūdai ir jų produktai“ išvardytas pašarines žaliavas, bet ir kitas iš grūdų gaminamas pašarines žaliavas, ypač žaliąjį grūdų pašarą ir stambiuosius pašarus.

3) Terminas „kukurūzai ir kukurūzų produktai“ apima ne tik pašarinių žaliavų sąraše, pateiktame 2013 m. sausio 16 d. Komisijos reglamento (ES) Nr. 68/2013 dėl pašarinių žaliavų katalogo (OL 2013 L 29, p. 1) priedo C dalies 1 skyriuje „Javų grūdai ir jų produktai“ išvardytas pašarines žaliavas, bet ir kitas iš kukurūzų gaminamas pašarines žaliavas, ypač žaliąjį kukurūzų pašarą ir stambiuosius pašarus.

4) Orientacinis bendras T-2 ir HT-2 kiekis mg/kg, kurį viršijus turėtų būti atliekami tyrimai, ypač jei kiekis viršijamas pakartotinai.

_________________